ΓΡΑΠΤΗ ΕΡΩΤΗΣΗ E-1072/98

υποβολή: Raimo Ilaskivi (PPE) προς την Επιτροπή

(6 Απριλίου 1998)

Θέμα: Πιστοποιητικά σε άτομα που εκτιμούν τις ζημιές που οφείλονται στη μούχλα

Κατά τη διάρκεια των τελευταίων ετών σε πολλά κράτη μέλη της Ευρωπαϊκής Ένωσης είναι σχεδόν της μόδας να δίδεται ιδιαίτερη προσοχή στις ζημιές που προκαλούνται σε κατοικίες από την μούχλα. Λόγω του γεγονότος αυτού, ο αριθμός των δικών για τον καταλογισμό ευθυνών για την εμφάνιση μούχλας και για τον υπολογισμό του ύψους των αποζημιώσεων που πρέπει να καταβληθούν για την επισκευή των ζημιών που έχουν προκληθεί απ' αυτήν σε κατοικίες και άλλα κτίρια τα οποία έχουν αποτελέσει αντικείμενο αγοραπωλησίας αυξάνεται συνεχώς. Στην Φινλανδία τέτοιας φύσης διαφορές συνήθως επιλύνονται με την βοήθεια εκτιμήσεων που καταρτίζονται από άτομα ή γραφεία τα οποία διαθέτουν λίγη ή και καθόλου πείρα, σε τέτοια θέματα.

Στην Ευρώπη σήμερα τα οικοδομικά υλικά διακινούνται ελεύθερα, και οι ασχολούμενοι με τον οικοδομικό τομέα κινούνται ελεύθερα από το ένα κράτος μέλος στο άλλο στο πλαίσιο της εσωτερικής αγοράς. Κατά συνέπειαν, το υπό εξέταση πρόβλημα αφορά ολόκληρη την Ένωση. Αναφορικά με τα ανωτέρω θα επιθυμούσα να με ενημερώσει η Επιτροπή για τα μέτρα που προτίθεται να λάβει προκειμένου να διασφαλισθεί ότι τα άτομα τα οποία προβαίνουν, για λογαριασμό των γραφείων στα οποία εργάζονται, σε μετρήσεις και γνωμοδοτήσεις σε ότι αφορά την ποιότητα του ατμοσφαιρικού αέρα στους εσωτερικούς χώρους των κατοικιών και των άλλων κτιρίων θα διαθέτουν, στο εξής, τις απαιτούμενες γνώσεις (π.χ. χορήγηση πιστοποιητικών ή οποιοδήποτε άλλο, κοινό για όλα τα κράτη μέλη της Ένωσης, μέτρο).

Απάντηση του κ. Bangemann εξ ονόματος της Επιτροπής

(5 Αυγούστου 1998)

Το Αξιότιμο Μέλος του Κοινοβουλίου αναφέρεται στις ζημίες που προκλήθηκαν από μούχλα στο εσωτερικό κατοικιών και άλλων κτιρίων, και ιδιαίτερα στην έλλειψη εμπειρογνωμοσύνης των ελεγκτών από τους οποίους ζητήθηκαν τεχνικές συμβουλές κατά τις δικαστικές διαδικασίες που επακολούθησαν. Ερωτά την Επιτροπή ποια μέτρα προτίθεται να λάβει, για παράδειγμα σε θέματα διαδικασιών πιστοποίησης ή πρόσβασης στο επάγγελμα, για να κατοχυρωθεί ότι οι σύμβουλοι ή οι ελεγκτές στους οποίους απευθυνόμαστε κατέχουν την τεχνογνωσία που απαιτείται σε παρόμοιες περιστάσεις.

Μέχρι τώρα η Επιτροπή δεν έχει προβλέψει κοινή διαδικασία πιστοποίησης των ανωτέρω ελεγκτών σε όλα τα κράτη μέλη. Ωστόσο, θεωρεί ότι το πρόβλημα της τεχνογνωσίας των συμβούλων στον κατασκευαστικό κλάδο υπερβαίνει τις συγκεκριμένες πτυχές σχετικά με τη μούχλα, και τίθεται κατά τρόπο γενικότερο. Για το λόγο αυτό, στην ανακοίνωση σχετικά με την ανταγωνιστικότητα του κατασκευαστικού κλάδου(1), που εγκρίθηκε από την Επιτροπή στις 4 Νοεμβρίου 1997, μεταξύ των κύριων στόχων της οποίας είναι και η προώθηση της ποιότητας στον υπόψη κλάδο, αναφέρεται ιδίως ότι η εμπιστοσύνη του πελάτη θα αποκτηθεί μόνο εφόσον μπορεί να προσφεύγει σε ειδικευμένους επαγγελματίες που διαθέτουν τεχνογνωσία αντιστοιχούσα στα σύγχρονα δεδομένα. Η ανακοίνωση υποδεικνύει την εγκατάσταση συστημάτων εγγραφής σε μητρώα και πιστοποίησης προσόντων των επαγγελματιών με βάση την ικανότητά τους και την αμοιβαία αναγνώριση των προσόντων. Η Επιτροπή εξετάζει τώρα, με τους εκπροσώπους των κρατών μελών και του κλάδου, την εφαρμογή σχεδίου δράσης για την ευρύτερη ανάπτυξη ορισμένων συστάσεων που διατυπώνονται στην ανακοίνωση, μεταξύ άλλων των προαναφερθεισών.

Εξάλλου, η μούχλα αποτελεί σοβαρό πρόβλημα του εσωτερικού περιβάλλοντος των κτιρίων και μπορεί να επηρεάσει την υγεία των ενοίκων τους. Για να αντιμετωπιστεί το πρόβλημα, μία από τις βασικές απαιτήσεις της οδηγίας "Δομικά προϊόντα"(2) ορίζει ότι τα τεχνικά έργα πρέπει να είναι μελετημένα και κατασκευασμένα κατά τρόπο μη απειλούντα την υγιεινή διαβίωση ή την υγεία των ενοίκων, μεταξύ άλλων λόγω παρουσίας υγρασίας στις εσωτερικές επιφάνειες του έργου. Η απαίτηση αυτή θα αντανακλαστεί στα μελλοντικά εναρμονισμένα πρότυπα των δομικών προϊόντων, τα οποία θα επιτρέψουν την ελεύθερη κυκλοφορία και χρήση των προϊόντων αυτών.

Μία μέθοδος πρόληψης είναι η αντιμετώπιση των προβλημάτων κλίματος εσωτερικών χώρων στην πηγή, με τη θέσπιση ελάχιστων απαιτήσεων για τα δομικά υλικά. Μία άλλη μέθοδος επιβάλλει τον έλεγχο του αερισμού στις κατοικίες στο πλαίσιο συνολικής στρατηγικής γνωστής ως θεώρησης κτιριακών συστημάτων, με την οποία αποδίδεται προσοχή στα συστήματα θέρμανσης, αερισμού και κλιματισμού του αέρα. Ωστόσο, ο καλύτερος τρόπος για τον έλεγχο της ποιότητας του αέρα εσωτερικών χώρων είναι η καλλιέργεια ανάλογης παιδείας, επειδή υπάρχουν πολλά μέτρα που μπορούν να ληφθούν στο οικιακό περιβάλλον για την περιστολή των συνδεόμενων με την εσωτερική ρύπανση δυνητικών κινδύνων για την υγεία.

Ορισμένες επιστημονικές μελέτες έχουν δείξει ότι υγρά περιβάλλοντα εσωτερικού χώρου και μούχλες αυξάνουν τον κίνδυνο άσθματος, αλλεργικής ρινίτιδος και λοιμώξεων της ανώτερης αναπνευστικής οδού. Η πρόταση της Επιτροπής για κοινοτικό πρόγραμμα δράσης με αντικείμενο τις σχετικές με τη ρύπανση νόσους(3) αξιοποιεί τις επιστημονικές ενδείξεις για την έκθεση σε μούχλες και δυνατές επενέργειες στην υγεία. Η Επιτροπή πρότεινε εκστρατείες ευαισθητοποίησης του κοινού και την επικέντρωση της προσοχής σε καίριους παράγοντες όπως συμβούλους και επαγγελματίες του χώρου. Οι δραστηριότητες στον τομέα αυτό μπορεί επίσης να συνίστανται σε παροχή πρακτικών οδηγιών, με πρωτοβουλία του κλάδου, σε κατασκευαστές και καταναλωτές.

(1) COM(97)539 τελικό.

(2) ΕΕ L 40, 11.2.1989.

(3) COM(97)266 τελικό και COM(98)231 τελικό.